उत्तर : शिल्प का अंतर देश-परिवर्तन से उतना नहीं जितना उम्र - अनुभव और विविध साहित्य के पाठन से होता है। कई प्रवासी-साहित्यकारों में अंग्रेज़ी का बहुल-प्रयोग - शिल्प को बनावटी और शिथिल बनाता है। यह साहित्यिक भाषा का पतन है। कुछ बहुत ही आवश्यक स्लैंग में आने वाले शब्दों के अतिरिक्त अपनी भाषा को - अपनी सीमा में रखने का प्रयास करना चाहिए। हमारी हिंदी भाषा इतनी समृद्ध है कि उसे दूसरी भाषाओं की वैसाखी की आवश्यकता नहीं हो सकती - अगर हम उसे इन वैसाखियों की आदत न डालें। मैंने अपने लेखन में इस का भरसक प्रयास किया है।